A BIZOTTSÁG 605/2006/EK RENDELETE
(2006. április 19.)
az egyes vadon élő állat- és növényfajok példányainak a Közösségbe történő behozatalának felfüggesztéséről szóló 349/2003/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a vadon élő állat- és növényfajok számára kereskedelmük szabályozása által biztosított védelemről szóló, 1996. december 9-i 338/97/EK tanácsi rendeletre (1) és különösen annak 19. cikke (2) bekezdésére,
a tudományos felülvizsgálati csoporttal folytatott konzultációt követően,
mivel:
(1)
A 338/97/EK rendelet 4. cikkének (6) bekezdése úgy rendelkezik, hogy a Bizottság korlátozhatja egyes fajok Közösségbe történő behozatalát az említett cikk a)-d) pontjában megállapított feltételekkel összhangban. A vadon élő állat- és növényfajok számára kereskedelmük szabályozása által biztosított védelemről szóló 338/97/EK tanácsi rendelet végrehajtására vonatkozó részletes szabályok megállapításáról szóló, 2001. augusztus 30-i 1808/2001/EK bizottsági rendelet (2) tartalmaz rendelkezéseket az ilyen korlátozások végrehajtására vonatkozóan.
(2)
Az egyes vadon élő állat- és növényfajok példányainak a Közösségbe történő behozatalának felfüggesztéséről szóló, 2003. február 25-i 349/2003/EK bizottsági rendelet (3) határozza meg azoknak a fajoknak a jegyzékét, amelyek Közösségbe történő behozatalát felfüggesztették.
(3)
Naprakész információk alapján a tudományos felülvizsgálati csoport arra a következtetésre jutott, hogy a 338/97/EK rendelet A. és B. mellékletében felsorolt egyes fajok természetvédelmi helyzetét súlyosan veszélyezteti, ha egyes származási országokból a Közösségbe történő behozatalukat nem függesztik fel. Ezért a következő fajok behozatalát fel kell függeszteni: Ursus thibetanus az Orosz Föderációból; Cryptoprocta ferox, Scaphiophryne gottlebei, Euphorbia banae és E. kondoi Madagaszkárról; Panthera leo Etiópiából; Balaeniceps rex, Grus carunculatus és Chamaeleo fuelleborni a Tanzániai Egyesült Köztársaságból; Poicephalus gulielmi Kongóból; Accipiter melanoleucus, A. ovampensis, Aviceda cuculoides, Hieraaetus ayresii, H. spilogaster, Macheiramphus alcinus, Spizaetus africanus, Urotriorchis macrourus, Falco chicquera, Asio capensis, Bubo lacteus, B. poensis, Glaucidium perlatum, Scotopelia peli és Python regius Guineából; Sagittarius serpentarius és Varanus exanthematicus Togóból; Agapornis pullarius a Kongói Demokratikus Köztársaságból; Cuora galbinifrons Kínából; Heosemys spinosa, Leucocephalon yuwonoi, Siebenrockiella crassicollis, Liasis fuscus, Euphyllia cristata, E. divisa, E. fimbriata, Hydnophora microconos és Scolymia vitiensis Indonéziából; Geochelone pardalis Ugandából és Zambiából; Uromastyx geyri Maliból és Nigerből; Cordylus mossambicus, C. vittifer, Tridacna maxima és T. squamosa Mozambikból; Dendrobates pumilio Nicaraguából; Hippopus hippopus Vanuatuból; Hippopus hippopus, Tridacna gigas és maxima Tongából és Vietnamból; Tridacna crocea, T. derasa, T. maxima és T. squamosa Fijiről és Vanuatuból; Tridacna crocea Tongából; Tridacna maxima a Mikronéziai Szövetségi Államokból és a Marshall-szigetekről; Tridacna tevoroa Tongából és Catalaphyllia jardinei a Salamon-szigetekről.
(4)
A tudományos felülvizsgálati csoport a legfrissebb rendelkezésre álló információ alapján arra a következtetésre jutott, hogy a következő fajok Közösségbe történő behozatalát nem szükséges a továbbiakban felfüggeszteni: Galago senegalensis Dzsibutiból; Galagoides demidoff Kenyából és Szenegálból; Callithrix argentata Paraguayból; Saguinus labiatus Kolumbiából; Callicebus torquatus Ecuadorból; Cebus albifrons Guyanából; Cebus capucinus és Aratinga solstitialis Venezuelából; Cebus olivaceus Peruból; Allenopithecus nigroviridis az elterjedés teljes területéről; Colobus guereza Egyenlítői-Guineából; Lophocebus albigena Kenyából; Papio hamadryas és Hippopotamus amphibius Libériából; Cynogale bennettii Szingapúrból; Ara ararauna Trinidad és Tobagóból; Neophema splendida Ausztráliából; Poicephalus gulielmi a Kongói Demokratikus Köztársaságból; Geochelone chilensis, Homopus areolatus, H. boulengeri, H. femoralis, H. signatus, Kinixys natalensis és Psammobates spp. az elterjedés teljes területéről; Geochelone denticulata az elterjedés teljes területéről Bolívia és Ecuador kivételével; Geochelone elegans az elterjedés teljes területéről Pakisztán kivételével; Kinixys belliana az elterjedés teljes területéről Mozambik és Benin kivételével; Kinixys erosa az elterjedés teljes területéről Togo kivételével; Kinixys homeana az elterjedés teljes területéről Benin kivételével; Manouria emys az elterjedés teljes területéről Banglades, India, Indonézia, Mianmar és Thaiföld kivételével; Testudo horsfieldii az elterjedés teljes területéről Kína, Pakisztán és Kazahsztán kivételével; Manouria impressa az elterjedés teljes területéről Vietnam kivételével; Phelsuma cepediana és P. trilineata Madagaszkárról; Phelsuma edwardnewtonii Mauritiusról; Varanus albigularis Lesothóból; Varanus rudicollis a Fülöp-szigetekről; Ptyas mucosus Indonéziából és Dactylorhiza incarnata Norvégiából.
(5)
A legutóbb az 1332/2005/EK rendelet által módosított 338/97/EK rendelet előírja egyebek között, hogy a Cacatua sulphurea és a Pyxis arachnoides fajokat át kell helyezni a B. mellékletből az A. mellékletbe, valamint hogy az Agapornis roseicollis fajt törölni kell a mellékletekből, ezért ezen fajok behozatalát nem szükséges továbbra is fellfüggeszteni.
(6)
Sor került konzultációra azon fajok származás szerinti országaival, amelyek Közösségbe történő behozatalára e rendelet alapján új korlátozások vonatkoznak.
(7)
A 349/2003/EK rendelet mellékletét ezért ennek megfelelően módosítani kell, és az egyértelműség érdekében a melléklet helyébe új mellékletnek kell lépnie.
(8)
Az e rendeletben előírt intézkedések összhangban vannak a vadon élő állat- és növényfajok kereskedelmével foglalkozó bizottság véleményével,
ELFOGADTA EZT A RENDELETET:
1. cikk
A 349/2003/EK rendelet melléklete helyébe e rendelet melléklete lép.
2. cikk
Ez a rendelet az Európai Unió Hivatalos Lapjában való kihirdetését követő 20. napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. április 19-én.